ທະ​ຫານ ອາ​ເມ​ຣິ​ກັນ 2 ຄົນ ແລະ​ອັງ​ກິດ ຄົນ​ນຶ່ງ ​ເສຍ​ຊີ​ວິດ ໃນ​ການ​ໂຈມ​ຕີ ດ້ວຍ​ຈະຫຼວດ ຢູ່​ໃນ​ຄ້າຍ ແຫ່ງ​ນຶ່ງ​ໃນ ​ອີ​ຣັກ
ເຈົ້າ​ໜ້າ​ທີ່ກອງ​ທັບ​ອີ​ຣັກ ຊຶ່ງ​ເປັນ​ເຈົ້າ​ໜ້າ​ທີ່​ຈຸ​ທຳ​ອິດ​ທີ່​ໄດ້​ເປີດ​ເຜີຍ​ໃຫ້​ຊາບ​ກ່ຽວກັບ​ການ​ໂຈມ​ຕີ​ດ້ວຍ​ຈະ​ຫຼວດ ​ໄດ້​ສົ່ງ​ຮູບ​ຜ່ານ​ທາງ​ທ​ວີດ​ເຕີ້ ແລະ​ລົດ​ບັນ​ທຸກ​ທີ່ຖືກ​ປະ​ຖິ້ມ​ໄວ້ ຊຶ່ງ​ເຂົາ​ເຈົ້າ​ກ່າວ​ວ່າ ພົບ​ເຫັນ​ຢູ່​ໃກ້ໆ​ຄ້າຍນັ້ນ.
ທະຫານອາເມຣິກັນສອງຄົນ ແລະອັງກິດຜູ້ນຶ່ງ ໄດ້ເສຍຊີວິດ ພ້ອມທັງສິບກວ່າຄົນໄດ້ຮັບບາດເຈັບ ຫຼັງຈາກຈະຫຼວດລູກນຶ່ງໄດ້ຕົກລົງໃສ່ຄ້າຍຕາຈີທີ່ຕັ້ງຢູ່ທາງເໜືອຂອງນະຄອນຫຼວງແບັກແດັດ ຊຶ່ງເປັນບ່ອນທີ່ກຳລັງຂອງກຸ່ມແນວໂຮມພັກເຊົາຢູ່ນັ້ນ ອີງຕາມເຈົ້າໜ້າທີ່ສະຫະລັດ ແລະອີຣັກແລ້ວ ການໂຈມຕີດັ່ງກ່າວມີຂຶ້ນໃນຕອນແລງຂອງວັນພຸດວານນີ້ ໂດຍພວກຫົວຮຸນແຮງທີ່ໃຊ້ລົດບັນທຸກດັດແປງໃຫ້ເປັນລົດຍິງຈະຫຼວດ ໄດ້ຍິງຈະຫຼວດກາຢຸດຊາ 30 ລູກ ເຂົ້າໃສ່ຄ້າຍຕາຈີ ມີແຕ່ 18 ລູກໄດ້ຕົກຖືກຄ້າຍດັ່ງກ່າວ ໂຄສົກຂອງກອງບັນຊາການກຳລັງສະຫະລັດໃນພາກຕາເວັນອອກກາງ ຮ້ອຍເອກບິລ ເອີແບນ ໃຫ້ການຢືນຢັນກ່ຽວກັບການເສຍຊີວິດຂອງທະຫານອາເມຣິກັນສອງຄົນ ເຈົ້າໜ້າທີ່ທະຫານຄົນນຶ່ງກ່າວວ່າ ບຸກຄົນທີສາມແມ່ນມາຈາກປະເທດອັງກິດ ມີຜູ້ໄດ້ຮັບບາດເຈັບຫຼາຍກວ່າ 12 ຄົນ ຮວມທັງທະຫານອາເມຣິກັນແລະທະຫານແນວໂຮມ ແລະກໍມີພະນັກງານສັນຍາຈ້າງຄົນນຶ່ງ ເຈົ້າໜ້າທີ່ກອງທັບອີຣັກ ຊຶ່ງເປັນເຈົ້າໜ້າທີ່ຈຸທຳອິດທີ່ໄດ້ເປີດເຜີຍໃຫ້ຊາບກ່ຽວກັບການໂຈມຕີດ້ວຍຈະຫຼວດ ໄດ້ສົ່ງຮູບຜ່ານທາງທວີດເຕີ້ ແລະລົດບັນທຸກທີ່ຖືກປະຖິ້ມໄວ້ ຊຶ່ງເຂົາເຈົ້າກ່າວວ່າ ພົບເຫັນຢູ່ໃກ້ໆຄ້າຍນັ້ນ ເຈົ້າໜ້າທີ່ສະຫະລັດ ມາຮອດປັດຈຸບັນນີ້ ຍັງບໍ່ໄດ້ມີການຖິ້ມໂທດໃດໆກ່ຽວກັບການໂຈມຕີດັ່ງກ່າວ ໂດຍກ່າວວ່າ ການສືບສວນພວມດຳເນີນຢູ່ ແຕ່ເຈົ້າໜ້າທີ່ທະຫານຄົນນຶ່ງທີ່ຂໍສະຫງວນຊື່ ກ່າວຕໍ່ວີໂອເອວ່າ ສະຫະລັດເຊື່ອວ່າ ພວກທະຫານບ້ານທີ່ໄດ້ຮັບການໜຸນຫຼັງຈາກອີຣ່ານ ທີ່ຮູ້ກັນໃນຊື່ ໜ່ວຍລະດົມກຳລັງມະຫາຊົນ ເປັນຜູ້ຮັບຜິດຊອບ ນີ້ບໍ່ແມ່ນເທື່ອທຳອິດ ທີ່ໄດ້ຖືກໂຈມຕີໂດຍພວກທະຫານບ້ານທີ່ໄດ້ຮັບການໜຸນຫຼັງຈາກອີຣ່ານທີ່ແນເປົ້າໝາຍໃສ່ທະຫານສະຫະລັດແລະກຳລັງແນວໂຮມ ແລະການໂຈມຕີໃນວັນພຸດວານນີ້ ອາດເປັນສັນຍາຂອງການເລີ້ມຕົ້ນ ໃນການເປັນປໍລະປັກກັນຄືນໃໝ່ ໃນເດືອນທັນວາຜ່ານມາ ການໂຈມຕີທີ່ຄ້າຍຄືກັນນີ້ ຂອງກຸ່ມທະຫານບ້ານຄາຕາອີບ ເຮັສໂບລລາໄດ້ສັງຫານພະນັກງານສັນຍາຈ້າງຂອງສະຫະລັດຄົນນຶ່ງທີ່ຄ້າຍທະຫານຕັ້ງຢູ່ໃກ້ໆເມືອງເກີກຸກ ທີ່ອຸດົມສົມບູນໄປດ້ວຍນ້ຳມັນຂອງອີຣັກ